ঘুমন্ত শিশুকন্যাকে কোলে নিয়ে রাতের টহলে এক মহিলা পুলিশ আধিকারিক!
সেই ছবি নিয়ে গত কয়েকদিন ধরে বিতর্ক চলছে ফেসবুক-টুইটারে। কেউ সেই ছবি টুইট করে লিখেছেন, ‘সেবা পরমধর্ম! ভারত এমন কয়েকজন একনিষ্ঠ মানুষের কাঁধেই দাঁড়িয়ে রয়েছে’। অনেকে আবার ব্যঙ্গ-বিদ্রুপও করেছেন। কারও প্রশ্ন, ‘রাতের টহলে শিশুকন্যাকে নিয়ে বেরনোর ঝুঁকি কেন নেবেন একজন অফিসার? তার উপর আবার ছত্তীসগঢ়ের রায়পুরে’? কেউ লিখেছেন, ‘বাচ্চাকে নিয়ে যদি এত চিন্তা, তাহলে ঘরে থাকলেই হয়’!
যাঁকে নিয়ে এত কথা, রায়পুরের সেই ডিএসপি অর্চনা ঝা রবিবার ফোনে ‘এবেলা’কে বললেন, ‘‘কে কী বললেন, তাতে কিছু এসে যায় না। আমরা মায়েরা যদি দেশ ও পরিবারের প্রতি কর্তব্যের মধ্যে ভারসাম্য রাখতে পারি, তাহলে তা আমাদের কৃতিত্ব!’’
অর্চনা জানালেন, যে ছবি নিয়ে এত তোলপাড়, তা সাত মাস আগে তোলা। তবে এখনও খুব প্রয়োজন হলে, চার বছরের কন্যা অনভিতা মুনকে সঙ্গে নিয়েই টহলে বেরোন তিনি। কারণ, স্বামী নিমেশ বিলাসপুর হাইকোর্টের আইনজীবী। বাড়িতে পরিচারিকা ছাড়া মেয়েকে দেখাশোনার কেউ নেই। অর্চনা বলেন, ‘‘যিনি ওকে দেখাশোনা করেন, তিনি কাজে না এলে তখনই ওকে নিয়ে টহলে বেরোই। মেয়েকে তো আর ঘরে একা রাখা যায় না। আর দেশের সুরক্ষার দায়িত্ব যখন আমার, তাহলে আমার মেয়ে আমার কাছে নিরাপদ নয়! কেন?’’
সোশ্যাল মিডিয়ায় অনেকে প্রশ্ন তুলছেন, পুলিশ কর্তারাই বা কী করে কর্মক্ষেত্রে শিশুসন্তানকে নিয়ে যাওয়ার অনুমতি দেন? ডিএসপি বলেন, ‘‘আমাদের ২৪ ঘণ্টার কাজ। সারাদিন কাজ করে আবার রাত ১১টায় টহলে বেরোই। বাড়ি ফিরি সকাল ৫টায়। আবার সকাল ১১টার মধ্যে দফতরে যাই। সারা দিন তো আর অনভিতাকে সঙ্গে রাখি না।’’
ইদানীং পরিস্থিতি কিছুটা বদলেছে। আইপিএস শ্বশুর অবসর নেওয়ার পর রায়পুরে এসেছেন। ফলে এখন খুব প্রয়োজন না হলে মেয়েকে কোলে করে টহলে বেরোতে হয় না।
এক ছবিতেই সোশ্যাল মিডিয়ায় নজর-কাড়া অর্চনা সহকর্মীদের কাছে নিষ্ঠাবান আধিকারিক বলেই পরিচিত। তিনি যখন সাত মাসের অন্তঃসত্ত্বা ছিলেন, ছত্তীসগঢ়ের মুখ্যমন্ত্রী রমন সিংহ গিয়েছিলেন কবীরধাম জেলার সদর কাওয়ার্ধায়। সে সময় টানা সাতদিন একনাগাড়ে ‘ডিউটি’তে ছিলেন অর্চনা।
আগামী মাসে যিনি অতিরিক্ত পুলিশ সুপার হবেন, সেই মেয়ে কিন্তু আইপিএস হতে চাননি। স্কুলশিক্ষক বাবা, মা আর চার ভাইবোনের সংসারের ছোট কন্যাটি বললেন, ‘‘আইপিএস হব, এমন কোনও ইচ্ছেই ছিল না। ২০০৫ সালে বিজ্ঞানে ৭৯% নম্বর পেয়ে স্নাতক হই। সে বছরই পাবলিক সার্ভিস কমিশনের পরীক্ষা দিই। ওই সব পদে পরীক্ষা দেওয়ার ন্যূনতম বয়স ২১ বছর। কিন্তু আমার বয়স তখন ২০। শুধুমাত্র ডিএসপি’র পরীক্ষার ন্যূনতম বয়স ছিল ২০ বছর! তাই ওই পরীক্ষা দিয়েছিলাম।’’ একটু থেমে বললেন, ‘‘সে সময় আমিই ছিলাম ছত্তীসগঢ়ের সবচেয়ে কম বয়সি পুলিশ অফিসার।’’ ওই একবারই কিছুটা উচ্ছ্বাসের আভাস পাওয়া গেল অর্চনার গলায়।